拜仁第3度食檸檬 蘭歷克宣布拒絕執教
2024年05月03日 12:00
東網電視
更多新聞短片
蘭歷克決定繼續執教奧地利國家隊。(Getty Images)
德甲班霸拜仁慕尼黑尋找新帥過程一波三折，繼沙比阿朗素同拿高斯文拒絕邀請後，蘭歷克周四(2日)亦宣布唔會執教拜仁，繼續留效奧地利國家隊，3度食檸檬嘅拜仁將要繼續物色新帥人選。
拜仁教練杜曹已宣布季尾離任，球隊原本想邀利華古遜嘅沙比阿朗素執教，但該西班牙教練已宣布下季留隊；拜仁之後想搵拿高斯文回巢，但呢位德國領隊亦已同德國足總續約；日前拜仁同蘭歷克斟介，但呢位前曼聯領隊周四宣布：「我一心一意做奧地利領隊，亦好享受帶領球隊走向成功嘅過程，我要強調呢個決定唔會拒絕拜仁，而係出於同奧地利國家隊嘅共同目標，專心備歐國盃。」
拜仁今季失落德甲冠軍，不過喺歐聯已經殺入4強，教練杜曹亦重獲球迷歡心，早前就有大批球迷聯署要求拜仁留用杜曹。據報拜仁將繼續物色新帥人選，包括施丹、迪沙比、摩連奴、費歷克等都係傳聞候選人之一。